(1644) De Pagie heeft sijn bootschap alsulcx ghedaen aende Bruydt : de welcke als een welgheleerde ende verstandighe vrouwe , meynende dat eenigh groot personagie te wesen , terstont eenen schoonen vergulden Cop dede spoelen , die daer voor haer stont , ende die daer nae bevelende vol Wijns te schencken , sant die totten vreemden gast , om hem te bewijsen dat sijn komste haer lief ende aenghenaem was .Messire Thorel ontfinck den Kop , die den Rinck in sijnen monde gesteken hebbende dien al drinckende inden Kop liet sincken sonder dat yemandt sulckx gheware werdt : ende als hy daer weynigh Wijns inne ghelaten hadde , stelde hy ' t deckxsel dae op ende stierde den Kop alsoo weder tot de Bruydt , dese ontfinck den Kop , ende om sijn ghewoonte te onderhouden , stelde sy dien ( nae dat sy ' t decxel afgheset hadde ) aen haren mont , daer sy doen den rinck werdt siende , die sy sonder eenigh woordt te segghen naerstelijck aenschoude .Maer als sy den rinck ontwijselijck kende te wesen den selven die sy Messire Thorel in sijn laetste afscheydt hadde ghegheven , heeft sy haer ooghen voorsichtelijcken ghekeert op den ghenen diemen voor een uytlandigh man hielt : den welcken sy terstont kennende werdt , dies sy de Tafel voor haer met alle dat daer op stondt ter aerden stootende niet anders dan oft sy uytsinnigh waer gheworden , began te roepen : Dit is mijn Heere ende mijn man .